གཡག་རྒན་ག་ལངས་ནི་ཨ་ཁུ་ནོར་བྷ་ཆུང་དུས་སུ་ཁོའི་རྩེད་གྲོགས་སུ་གྱུར་བའི་བེའུ་སྙིང་རྗེ་བོ་ཞིག་ཡིན་ལ།དེ་བེའུ་ཆུང་ཆུང་ཡིན་དུས་སྟབས་མ་ལེགས་པར་བདག་མེད་དྭ་ཕྲུག་ཏུ་གྱུར་བས།ཨ་ཁུ་ནོར་བྷས་ཀྱང་དེ་རང་གི་བུ་བཞིན་གཅེས་ནས་འོངས་པ་དང་།གཡག་རྒན་ག་ལངས་ཀྱང་ནར་སོན་ནས་དུད་འགྲོ་བསམ་ཤེས་སུ་གྱུར་དུས་ཨ་ཁུ་ནོར་བྷའི་དྲིན་ལན་རྟོགས་སོང་བ་བཞིན་ནངས་མོ་རེ་རེར་ཨ་ཁུ་ནོར་བྷ་མལ་ལས་མ་ལངས་གོང་མཚམས་ནས་ནོར་ཁྱུ་རྣམས་སྣེ་ཁྲིད་དེ་རི་མགོར་འགྲོ་བ་དང་།ས་རུབ་ཚེ་ཡང་ནོར་ཁྱུ་ཚོའི་སྣེ་ཁྲིད་ནས་རང་ཁྱིམ་དུ་ལོག་པ་ཞིག་ཡིན།དེ་དུས་ཨ་ཁུ་ནོར་བྷའི་སེམས་སུའང་གལ་ཏེ་གཡག་རྒན་ག་ལངས་ལ་གཟུགས་སྟོབས་དང་ཤ་ཤེད་ཅི་ལྟར་རྒྱས་རུང་ཁོས་གཏན་ནས་གཞན་ལ་མི་བཙོང་པ་དང་ཐ་ན་རང་གི་བཤའ་ཟོག་ཀྱང་མི་བྱེད་པའི་དམ་བཅའ་བརྟན་པོ་བཞག